KOMISIJOS ATASKAITA EUROPOS PARLAMENTUI 30-oji metinė Komisijos ataskaita Europos Parlamentui dėl ES antidempingo, antisubsidijų ir apsaugos priemonių (2011) /* COM/2012/0599 final */





Įžanga Ši 2011 m. ataskaita Europos Parlamentui teikiama atsižvelgiant į 1981 m. gruodžio 16 d. jo rezoliuciją dėl Europos Sąjungos antidempingo priemonių ir jo Pramonės, išorės prekybos, mokslinių tyrimų ir energetikos komiteto ataskaitą. Šioje trumpoje ataskaitoje apžvelgiami svarbiausi 2011 m. įvykiai, be to, kaip ir ankstesniais metais, prie jos pridedamas išsamesnis Komisijos tarnybų darbinis dokumentas ir išsamūs priedai. Ši ataskaita parengta pagal tą pačią bendrą darbinio dokumento struktūrą, o kad būtų galima lengvai rasti smulkesnę informaciją, visos antraštinės dalys atitinka darbinį dokumentą. Su šia ataskaita ir visu darbiniu dokumentu visuomenė gali susipažinti internete http://ec.europa.eu/trade/issues/respectrules/anti_dumping/legis/index_en.htm. 1. Teisės aktų apžvalga Antidempingo (AD), antisubsidijų (AS) ir apsaugos priemonių (AP) tyrimai atliekami remiantis pagrindiniais Tarybos reglamentais. Darbiniame dokumente pateikiama galiojančių teisės aktų apžvalga. Pagrindiniai AD ir AS dokumentai toliau vadinami pagrindiniu (-iais) reglamentu (-ais). 2. Pagrindinės sąvokos Darbinio dokumento 2 antraštinėje dalyje apžvelgiami prekybos apsaugos priemonių (toliau – PAP) tyrimuose vartojami terminai ir taikomos procedūros. 3. PAP modernizavimas Siekdama išnagrinėti būdus, kaip pagerinti dabartinę PAP sistemą, 2011 m. spalį Komisija pateikė PAP modernizavimo iniciatyvą. Nors per pastarąjį dešimtmetį ekonominės sąlygos smarkiai pakito, Europos Sąjungos prekybos apsaugos priemonių taisyklės iš esmės nepasikeitė nuo 2004 m., kai padaryti paskutiniai pakeitimai pagrindiniams reglamentams. Todėl, atsižvelgdama į sudėtingas ekonomines sąlygas, su kuriomis bendrovės dabar susiduria, Komisija nusprendė išnagrinėti galiojančių PAP taisyklių pranašumus ir trūkumus, siekdama tinkamai jas pritaikyti ir patobulinti visų suinteresuotųjų šalių naudai. Siekdama išnagrinėti tobulintinas sritis, 2012 m. pavasarį Komisija pradėjo viešas konsultacijas. Rengdama viešas konsultacijas, Komisija atsižvelgė ne tik į ES prekybos apsaugos priemonių vertinimo studijos rezultatus (žr. toliau), bet ir į apklausus ekspertus surinktą informaciją. Modernizavimas vykdomas; joks Komisijos pasiūlymas iki 2012 m. lapkričio ar rugsėjo nebus priimtas. 2011 m. nepriklausomas konsultantas toliau rengė Europos Sąjungos prekybos apsaugos priemonių vertinimo studiją. Galutinė ataskaita paskelbta 2012 m. pradžioje. Vertinimo tikslas − padėti Komisijai kurti ar gerinti savo politinės intervencijos priemones bei kontroliuoti jų veiksmingumą. Taip pat nuspręsta, kad jis padėtų piliečiams įgyvendinti savo teisę nagrinėti, kritikuoti Komisijos jų vardu vykdomą politiką ir veiklą bei daryti joms poveikį. 4. Visos šalies rinkos ekonomikos statusas (RES) Atliekant antidempingo tyrimus šalis gali būti laikoma visiškai rinkos ekonomikos reikalavimus atitinkančia valstybe, jeigu ji atitinka penkis kriterijus, kurie išsamiai išdėstyti prie šios ataskaitos pridedamame darbiniame dokumente. 2011 m. buvo toliau vertinami keturi iš šešių prašymų suteikti visos šalies RES Kinijai, Vietnamui, Armėnijai, Kazachstanui, Mongolijai ir Baltarusijai. Metų eigoje visos šalys, išskyrus Baltarusiją ir Armėniją, toliau teikė jų argumentus patvirtinančią papildomą informaciją; jų prašymų išnagrinėjimo laipsnis nevienodas. Dar 2010 m. konsultacijos su Baltarusijos Respublikos valdžios institucijomis buvo sustabdytos atsižvelgiant į šalies politinę padėtį. 2010 m. birželį Armėnijai išsiųsti papildomai klausimai apie tolesnę jos pažangą siekiant RES. Tačiau iki 2011 m. pabaigos Armėnija neatsiuntė Komisijai jokios naujos informacijos. Kitos keturios šalys pareiškėjos toliau siekė RES ir padarė įvairaus lygio pažangą dėl penkių RES suteikimo kriterijų atitikimo. Darbas tęstas pagal Kinijos RES prašymą, taip pat ir vienuoliktajame teminiame RES darbo grupės susitikime Briuselyje 2011 m. lapkritį. Darbo grupės susitikime abi šalys aptarė Kinijos pažangą intelektinės nuosavybės teisių ir antimonopolinio įstatymo srityse. 2011 m. baigta apskaitos praktikos Kinijos Liaudies Respublikoje studija. Deja, studijos rezultatai buvo neišsamūs ir nepakankami tinkamoms išvadoms apie Kinijos pažangą šioje srityje padaryti. ES ir Vietnamo RES darbo grupės susitikimas įvyko 2011 m. gruodį Briuselyje. Vietnamo valdžios institucijos atsakė į Komisijos klausimus dėl neatitinkamų keturių kriterijų. Sutarta, kad Vietnamas atsiųs papildomos informacijos dėl susitikime iškeltų klausimų. Tačiau iki 2011 m. pabaigos Vietnamas neatsiuntė Komisijai jokios papildomos informacijos. Kalbant apie Kazachstaną, 2011 m. vasarį Kazachstano valdžios institucijoms išsiųsta verbalinė nota, kurioje išdėstytos pagrindinės su penkiais RES kriterijais susijusios problemos. Nors 2010 m. sutarta bendrai su Kazachstanu parengti veiksmų planą dėl RES, jokios pažangos per 2011 m. nepadaryta. Darbo grupės susitikimas su Mongolijos valdžios institucijomis įvyko 2011 m. rugsėjį Ulan Batore. Pasidalyta ir aptarta informacija apie Mongolijos pažangą dėl RES kriterijų. 5. Informacija ir ryšiai, dvišaliai kontaktai 5.1. Mažosios ir vidutinės įmonės (MVĮ) 2011 m. Komisija paskelbė Dokumentą dėl veiksmų, skirtų sunkumams, kuriuos patiria su prekybos apsaugos priemonėmis susijusios MVĮ, įveikti. Jame išdėstyti konkretūs veiksmai, kuriuos būtų galima lengvai įgyvendinti siekiant labiau padėti MVĮ visose prekybos apsaugos srityse ir dėl kurių pasiekta tam tikro laipsnio konvergencija su valstybėmis narėmis. Šis dokumentas, pagrįstas nepriklausomo rangovo atliktos studijos rezultatais, 2011 m. buvo aptartas su valstybėmis narės ir gautas jų pritarimas. Atsižvelgiant į didelę MVĮ reikšmę ES ekonomikai bei sunkumus, kuriuos jos patiria dalyvaudamos prekybos apsaugos tyrimuose, šia studija siekta nustatyti MVĮ poreikius 27 ES valstybėse narėse, kai jos teikia skundą ar dalyvauja prekybos apsaugos tyrimuose kaip importuotojos ar naudotojos arba kaip eksportuotojos trečiųjų šalių inicijuotuose tyrimuose. Atsižvelgiant į PAP procedūrų sudėtingumą, ypač MVĮ atveju, nes jos yra mažos ir susiskaidžiusios, įkurta MVĮ skirta Prekybos apsaugos pagalbos tarnyba. Jos paskirtis – spręsti su PAP susijusius bendruosius ir konkrečius MVĮ klausimus ir problemas. Dalis PAP interneto svetainės skirta MVĮ, ten pateikiamos nuorodos į Prekybos apsaugos pagalbos tarnybos kontaktinius centrus. 2011 m. šie kontaktiniai centrai gavo daug informacijos prašymų ir jie visi buvo nedelsiant patenkinti. Prašymai buvo susiję ir su procedūriniais dalykais, ir su PAP procedūrų turiniu. 5.2. Dvišaliai kontaktai, informavimo veikla. Pramonė ir trečiosios šalys ES prekybos apsaugos veiklos teisės aktų ir praktikos aiškinimas yra svarbi PAP tarnybų darbo dalis. 2011 m. įvyko trečiųjų valstybių pareigūnams skirtas prekybos apsaugos seminaras. Be to, 2011 m. palaikyti dvišaliai ryšiai su kai kuriomis trečiosiomis šalimis, kaip antai Kinija, Korėja, Turkija ir Australija; bendrauta įvairiomis su prekybos apsauga susijusiomis temomis. . Be to, 2012 m. surengti keli susitikimai su pagrindinėmis suinteresuotomis asociacijomis ir bendrovėmis, įskaitant Business Europe ir Euro commerce. 6. Bylas nagrinėjantis pareigūnas 2011 m. buvo penktieji Prekybos generalinio direktorato bylas nagrinėjančio pareigūno, pradėjusio dirbti 2007 m. balandį, veiklos metai. Bylas nagrinėjantis pareigūnas veikia savarankiškai. Bylas nagrinėjantis pareigūnas administraciniais tikslais dabar priskirtas prie Komisijos nario, atsakingo už prekybą, bet veikia savarankiškai. 2011 m. administraciniais tikslais jis buvo priskirtas prie Prekybos generalinio direktorato generalinio direktoriaus. Bylas nagrinėjančio pareigūno oficialūs įgaliojimai paskelbti 2012 m. pradžioje[1]. Pagrindinis bylas nagrinėjančio pareigūno veiklos tikslas – užtikrinti, kad Europos Komisijai nagrinėjant prekybos tyrimų bylas būtų veiksmingai įgyvendintos teisės į gynybą. Teisės į gynybą apima ne tik teisę būti išklausytam ir teisę susipažinti su byla, bet ir platesnį teisių, aprašytų ES pagrindinių teisių chartijoje, rinkinį: kiekvieno asmens teisę i) „būti išklausytam prieš taikant bet kokią individualią jam nepalankią priemonę“, ii) „į tai, kad <…> jo reikalus tvarkytų nešališkai, teisingai ir per kiek įmanomai trumpesnį laiką“ ir iii) „teisę susipažinti su savo byla, laikantis teisėto konfidencialumo ir profesinio bei verslo slaptumo“. Bylas nagrinėjantis pareigūnas taip pat pataria Prekybos GD generaliniam direktoriui su proceso tinkamumu susijusiais klausimais, o prireikus – visais klausimais, kylančiais vykdant su prekyba susijusias procedūras. Prašymų bylas nagrinėjančiam pareigūnui įsitraukti į tyrimą daugėja nuo pat pareigybės sukūrimo 2007 metais. 2011 m. bylas nagrinėjantis pareigūnas 81 kartą ėmėsi veiksmų 35 prekybos apsaugos bylų nagrinėjimuose ir surengė 26 klausymus, iš jų – keturi klausymai buvo jungtiniai klausymai su šalimis, turinčiomis panašių interesų. Įsitraukti į tyrimą prašė eksportuojantys trečiųjų šalių gamintojai, Sąjungos pramonės įmonės, naudotojai ir importuotojai, taip pat trečiųjų šalių vyriausybės. Bylas nagrinėjantis pareigūnas dalyvavo sprendžiant klausimus, susijusius su visais tyrimo etapais, ir Komisijos tarnyboms pateikė rekomendacijų, kuriomis dažniausiai vadovautasi. Pagrindinis bylas nagrinėjančio pareigūno rekomendacijų tikslas − stiprinti suinteresuotųjų šalių teises į gynybą. Pagrindinius klausimus, kuriuos bylas nagrinėjantis pareigūnas sprendė 2011 m., galima sugrupuoti į tris kategorijas: i) atskleidžiamos informacijos turinys ir kokybė, ii) galimybė susipažinti su dokumentais ir nekonfidencialių dokumentų kokybė bei iii) nesutikimas su nustatytais faktais ir padarytomis išvadomis. 7. Antidempingo, antisubsidijų ir apsaugos priemonių tyrimų bei pačių riemonių apžvalga 7.1. Bendrosios nuostatos 2011 m. pabaigoje ES galiojo 117 AD (žr. O priedą) ir 10 AS priemonių (žr. P priedą). 2011 m. 0,25 proc. visų į ES importuojamų produktų buvo taikomos AD arba AS priemonės. Išsamesnė informacija toliau aptariamais klausimais pateikiama prie šios ataskaitos pridedamame darbiniame dokumente. Nuorodos į darbinio dokumento priedus pateiktos antraštėse. 7.2. Nauji tyrimai (žr. A–E ir N priedus) 2011 m. buvo inicijuotas 21 tyrimas[2]. Dešimtyje tyrimų nustatyti laikinieji muitai. Trylika atvejų nuspręsta nustatyti galutinius muitus. Vienuolika tyrimų baigti nepritaikius priemonių. 21 priemonė automatiškai nustojo galioti pasibaigus 5 metų galiojimo laikotarpiui. 7.3. Peržiūros tyrimai Peržiūros tyrimai toliau lieka pagrindinė PAP tarnybų darbo dalis. 2007–2011 m. laikotarpiu jie sudarė 63 proc. visų inicijuotų tyrimų. Darbinio dokumento 2 lentelėje pateikiama statistinė 2007–2011 m. informacija. 7.3.1. Priemonių galiojimo termino peržiūros (žr. F priedą) Pagrindinių reglamentų 11 straipsnio 2 dalyje ir 18 straipsnyje numatyta, kad priemonės baigia galioti po penkerių metų, išskyrus tuos atvejus, jei, atlikus priemonių galiojimo termino peržiūrą, nustatoma, kad tokios pačios priemonės turi būti taikomos toliau. 2011 m. inicijuoti aštuoni priemonių galiojimo termino peržiūros tyrimai. Aštuonios priemonių galiojimo termino peržiūros baigtos patvirtinus muitą dar vienam penkerių metų laikotarpiui. Keturios priemonių galiojimo termino peržiūros baigtos priemonių panaikinimu. 7.3.2. Tarpinės peržiūros (žr. G priedą) Pagrindinių reglamentų 11 straipsnio 3 dalyje ir 19 straipsnyje numatyta peržiūrėti priemones jų galiojimo metu. Peržiūrose gali būti svarstomi tik dempingo ir (arba) subsidijavimo arba žalos aspektai. 2011 m. iš viso inicijuotos devynios tarpinės peržiūros. Septynios tarpinės peržiūros baigtos patvirtinus muitą arba jį pakoregavus. Penkios tarpinės peržiūros baigtos priemonių panaikinu. 7.3.3. „Kitos“ tarpinės peržiūros (žr. H priedą) 2011 m. inicijuotos dvi „kitos“ peržiūros, t. y. kurioms netaikoma pagrindinių reglamentų 11 straipsnio 3 dalis arba 19 straipsnis. 7.3.4. Naujojo eksportuotojo peržiūros (žr. I priedą) Naujojo eksportuotojo ir pagreitintai atliekamos peržiūros atitinkamai numatytos pagrindinių reglamentų 11 straipsnio 4 dalyje ir 20 straipsnyje, siekiant nustatyti individualų dempingo skirtumą arba individualų kompensacinį muitą naujiesiems nagrinėjamojoje eksportuojančioje šalyje įsikūrusiems eksportuotojams, kurie per tiriamąjį laikotarpį produkto neeksportavo. Šie eksportuotojai turi įrodyti, kad jie tikrai yra nauji eksportuotojai ir kad jie iš tikrųjų pradėjo eksportą į ES po tiriamojo laikotarpio. Taigi, jiems galima apskaičiuoti individualų muitą, kuris paprastai yra mažesnis už visoje šalies teritorijoje galiojantį muitą. 2011 m. inicijuotos dvi naujojo eksportuotojo peržiūros. 7.3.5. Absorbciniai tyrimai (žr. J priedą) Turint pakankamai informacijos, iš kurios matyti, kad po pirminio tyrimo laikotarpio ir prieš nustatant priemones arba jas jau nustačius eksporto kainos sumažėjo arba importuotų į ES produktų perpardavimo kainos ar tolesnio pardavimo kainos nepakito arba pakito nepakankamai, gali būti pradėta absorbcijos peržiūra, kuria siekiama išnagrinėti, ar taikoma priemonė turėjo poveikio minėtoms kainoms. Siekiant atsižvelgti į tokias mažesnes eksporto kainas gali būti perskaičiuoti dempingo skirtumai ir padidintas muitas. Galimybė atlikti absorbcinę peržiūrą yra numatyta pagrindinių reglamentų 12 straipsnyje ir 19 straipsnio 3 dalyje. 2011 m. nebuvo inicijuota arba baigta nei viena antiabsorbcinė peržiūra. 7.3.6. Priemonių vengimo tyrimas (žr. K priedą) Galimybė iš naujo pradėti tyrimus, jei yra įrodymų, kad priemonių vengiama, numatyta pagrindinių reglamentų 13 ir 23 straipsniuose. 2011 m. inicijuoti trys tokie tyrimai. Keturi priemonių vengimo tyrimai baigti priemonių taikymo išplėtimu, o du tyrimai baigti neišplėtus priemonių taikymo. 7.4. Apsaugos priemonių tyrimai (žr. L priedą) 2011 m. apsaugos priemonių tyrimų neinicijuota. Vienas apsaugos priemonių tyrimas, kuris buvo inicijuotas 2010 m., baigtas nenustačius priemonių. 8. AD ir (arba) AS priemonių taikymo užtikrinimas 8.1. Priemonių taikymo stebėsena Vykdant galiojančių priemonių stebėseną didžiausias dėmesys skirtas keturioms pagrindinėms sritims: 1) kelio sukčiavimui užkirtimo; 2) prekybos srautų ir rinkos tendencijų stebėsenos; 3) veiksmingumo didinimo tinkamomis priemonėmis ir 4) reagavimo į pažeidimus. Dėl tokios veiklos PAP tarnybos, bendradarbiaudamos su valstybėmis narėmis, galėjo aktyviai užtikrinti tinkamą prekybos apsaugos priemonių taikymą Europos Sąjungoje. 8.2. Įsipareigojimų laikymosi stebėsena (žr. M ir Q priedus) Įsipareigojimų laikymosi stebėsena yra priemonių taikymo užtikrinimo veiklos dalis, nes įsipareigojimai yra tam tikros formos AD ar AS priemonės. Komisija įsipareigojimus priima, jei įrodoma, kad jų laikantis galima iš tikrųjų pašalinti žalingą dempingo ar subsidijavimo poveikį. 2011 m. pradžioje galiojo 22 įsipareigojimai. Per 2011 m. įsipareigojimų paketas keitėsi taip: penkių bendrovių įsipareigojimų galiojimas baigėsi arba priemonės atšauktos, taip pat priimtas vienos bendrovės įsipareigojimas. Apibendrinus, 2011 m. pabaigoje galiojo 18 įsipareigojimų. 9. Muitų grąžinimas (žr. U priedą) Pagrindinių reglamentų 11 straipsnio 8 dalyje ir 21 straipsnio 1 dalyje importuotojams numatyta galimybė prašyti grąžinti atitinkamus surinktus muitus, jei įrodoma, kad dempingo ir (arba) subsidijų skirtumas pašalintas arba sumažintas tiek, kad tapo mažesnis už galiojantį muitą. 2011 m. pateikti 26 nauji muitų grąžinimo prašymai. 2011 m. pabaigoje tebevyko 12 tyrimų pagal 18 prašymų. 2011 m. priimti 24 Komisijos sprendimai: pagal 12 sprendimų muitai iš dalies grąžinti ir pagal 12 sprendimų muitus grąžinti atsisakyta. Atsiimti septyni prašymai. 10. Judicial review: Teisingumo Teismo ir Bendrojo Teismo sprendimai 2011 m. Teisingumo Teismas ir Bendrasis Teismas iš viso priėmė devynis sprendimus antidempingo ar antisubsidijų srityse. Kai kurių sprendimų santraukos pateikiamos darbiniame dokumente. 2011 m. pradėta 16 naujų bylų: 12 Bendrajame Teisme ir keturios Teisingumo Teisme. Iki 2011 m. pabaigos Bendrajame Teisme ir Teisingumo Teisme nagrinėjamų AD ir (arba) AS bylų sąrašas pateikiamas darbinio dokumento S priede. 11. Veikla Pasaulio prekybos organizacijoje (PPO) 11.1. Ginčų sprendimas AD, AS ir AP srityse PPO numato griežtą jos narių ginčų dėl PPO susitarimų taikymo sprendimo procedūrą. 2011 m. liepą PPO apeliacinis komitetas pateikė ataskaitą dėl Kinijos inicijuoto ginčo prieš ES dėl antidempingo priemonių, nustatytų importuojamoms tam tikroms Kinijos kilmės geležinėms ar plieninėms tvirtinimo detalėms. Tai buvo pirmas Kinijos inicijuotas ginčas Pasaulio prekybos organizacijoje prieš ES nuo Kinijos prisijungimo prie PPO 2001 metais. 2010 m. gruodį kolegija išplatino savo ataskaitą PPO narėms ir 2011 m. kovą ES pateikė apeliaciją dėl kai kurių kolegijos ataskaitos aspektų. 2011 m. liepą apeliacinis komitetas pateikė savo ataskaitą ir 2011 m. liepos 28 d. posėdyje Ginčų sprendimo institucija (GSI) patvirtino ataskaitą. Nors kolegija ir apeliacinis komitetas atmetė didžiąją daugumą Kinijos teiginių dėl tvirtinimo detalių reglamentavimo, kai kuriais aspektais šis reglamentavimas pripažintas pažeidžiančiu PPO teisę. Kolegija ir apeliacinis komitetas taip pat nusprendė, kad pagrindinio reglamento 9 straipsnio 5 dalis prieštarauja Europos Sąjungos įsipareigojimams pagal PPO antidempingo susitarimą. 2011 m. rugsėjį Europos Sąjunga pranešė PPO GSI ketinanti įgyvendinti GSI rekomendacijas ir sprendimus šiame ginče, laikydamasi savo įsipareigojimų PPO. 2012 m. vasarį Komisija pasiūlė Europos Parlamentui ir Tarybai iš dalies pakeisti pagrindinį antidempingo reglamentą atsižvelgiant į GSI sprendimą[3]. 2011 m. spalį PPO kolegija pateikė ataskaitą dėl ginčo, susijusio su tam tikrai odinei avalynei iš Kinijos nustatytų antidempingo priemonių. Kolegija sudaryta 2010 m. gegužę. Kolegija nusprendė, kad daugeliu išnagrinėtų atvejų ES veikė visiškai laikydamasi PPO taisyklių. Kolegija patvirtino ginče dėl tvirtinimo detalių remiantis pagrindinio reglamento 9 straipsnio 5 dalimi padarytas išvadas. Kadangi reglamentų, kuriais nustatytos priemonės importuojamai avalynei, galiojimas baigėsi 2011 m. kovą, kolegija nusprendė, kad nėra pagrindo rekomenduoti „priemonę (-es) (kurios (-ių) galiojimas baigėsi) suderinti“ su Susitarimo dėl ginčų sprendimo 19 straipsnio 1 dalimi. Tačiau kolegija rekomendavo, kad Europos Sąjunga pagrindinio reglamento 9 straipsnio 5 dalį suderintų su savo įsipareigojimais pagal PPO susitarimus. 11.2. Kita PPO veikla 2011 metais Dohos plėtros darbotvarkės Derybų dėl taisyklių grupės pirmininkas pradėjo neformalias daugiašales konsultacijas įvairiose srityse, kuriose narės, manoma, turėtų užpildyti likusias spragas. Išplatintas naujas dokumentas dėl antidempingo, kuriame akcentuotos sritys, kuriose pasiektas sutarimas ir kuriose lieka probleminių klausimų; pažanga dėl subsidijų ir žvejybos subsidijų derybų aptarta ataskaitoje (2011 m. balandžio 21 d. PPO dokumentas TN/RL/W/254). Nors šiuose dokumentuose tiksliai nusakyta derybų šiose srityse būklė, 2011 m. jos nepasistūmėjo, iš dalies dėl bendros Dohos plėtros darbotvarkės derybų dinamikos. Atsistatydinus pirmininkui D. Francis, narės sutarė Derybų dėl taisyklių grupės pirmininku paskirti ambasadorių W. McCook (Jamaika). Jo paskyrimas patvirtintas oficialiame susirinkime 2012 m. vasarį. Vėliau įvyko du Techninės grupės, kuri yra derybų grupės pogrupis, posėdžiai (2012 m. vasarį ir balandį). Be minėtų veiksmų, Komisijos tarnybos toliau dalyvavo įprastoje antidempingo, subsidijų ir kompensacinių bei apsaugos priemonių komitetų veikloje. Įvyko du reguliarūs komitetų posėdžiai, kuriuose peržiūrėti pranešimai ir iškelta reikšmingų klausimų. Išvada 2011 m., palyginti su praėjusiais metais, inicijuota daugiau naujų bylų, be to, nustatyta daugiau galutinių priemonių. Nenustačius priemonių baigtų tyrimų taip pat šiek tiek padaugėjo, o laikinųjų priemonių, palyginti su praėjusiais metais, nustatyta beveik ketvirtadaliu mažiau. Nors inicijuotų peržiūrų, palyginti su 2010 m., sumažėjo beveik šeštadaliu, peržiūros lieka svarbi tarnybų darbo dalis. Baigtų peržiūrų, palyginti su 2010 m., žymiai padaugėjo. Galiausiai reikėtų priminti, kad 2011 m. galiojusios prekybos apsaugos priemonės turėjo poveikio tik 0,25 proc. visų importuotų produktų, ir tai rodo, kad šias priemones ES naudoja pagrįstai ir laikydamasi taisyklių. [1] OL L 107, 2012 4 19, p. 5. [2] Darbinio dokumento 1 lentelėje pateikta statistinė informacija apie naujus 2007–2011 m. tyrimus, atliktus vadovaujantis pagrindinių reglamentų 5 ir 10 straipsniais. [3] COM (2012) 41 Final.